KOMISSION ASETUS (EY) N:o 2406/98,
annettu 6 päivänä marraskuuta 1998,
yksityiskohtaisista järjestelyistä neuvoston asetuksen (ETY) N:o 4253/88 soveltamiseksi jäsenvaltioiden suorittaman rakennerahastojen yhteisrahoittamien toimien varainhoidon valvonnan osalta asetuksen (EY) N:o 2064/97 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon rakennerahastojen päämääristä ja tehokkuudesta ja niiden toiminnan yhteensovittamisesta keskenään sekä Euroopan investointipankin toiminnan ja muiden rahoitusvälineiden kanssa annetun asetuksen (ETY) N:o 2052/88 soveltamisesta 19 päivänä joulukuuta 1988 annetun neuvoston asetuksen (ETY) N:o 4253/88 (1), sellaisena kuin se on viimeksi muutettuna asetuksella (EY) N:o 3193/94 (2), ja erityisesti sen 23 artiklan 1 kohdan neljännen alakohdan,
ottaa huomioon yksityiskohtaisista järjestelyistä neuvoston asetuksen (ETY) N:o 4253/88 soveltamiseksi jäsenvaltioiden suorittaman rakennerahastojen yhteisrahoittamien toimien varainhoidon valvonnan osalta 15 päivänä lokakuuta 1997 annetun komission asetuksen (EY) N:o 2064/97 (3),
sekä katsoo, että
asetuksen (EY) N:o 2064/97 8 artiklassa säädetään, että tukimuodon loppuun saattamisen yhteydessä jäsenvaltioiden on esitettävä komissiolle toimeenpanevasta elimestä toiminnallisesti riippumattoman henkilön tai organisaation laatima lausuma; lausuma on yhteenveto edellisinä vuosina suoritettujen tarkastusten tuloksista ja yleispäätelmä loppusuoritusta koskevan pyynnön pätevyydestä ja lopulliseen menoilmoitukseen kuuluvien toimenpiteiden laillisuudesta ja säännönmukaisuudesta,
asetuksen (EY) N:o 2064/97 17 artiklassa säädetään, että sen 8 artiklaa sovelletaan 1 päivästä tammikuuta 1998,
joitakin edellisen ohjelmakauden (1989-1993) tukimuotoja ei ole vielä saatettu loppuun ja jotkin tukimuodot, jotka kattavat vain kolme ensimmäistä vuotta meneillään olevasta ohjelmakaudesta, on nyt saatettava loppuun, ja
asetuksen 8 artiklan 1 kohdassa tarkoitetun lausuman esittäminen kyseisten tukimuotojen loppuun saattamisen yhteydessä voi olla vaikeaa siinä tapauksessa, että riippumattomaan valvontatehtävään nimetty yksikkö tai henkilö ei ole ollut vastuussa näiden tukimuotojen valvonnasta,
ON ANTANUT TÄMÄN ASETUKSEN:
1 artikla
Lisätään asetuksen (EY) N:o 2064/97 17 artiklaan kolmanneksi alakohdaksi seuraava kohta:
"Asetuksen 8 artiklan 1 kohtaa ei kuitenkaan tarvitse soveltaa 1 päivästä tammikuuta 1998 sellaisiin tukimuotoihin, joiden osalta ensimmäisessä tuen myöntämistä koskevassa päätöksessä säädetään, että yhteisön ja kansallisten sitoumusten päättymispäivä on ennen 1 päivää tammikuuta 1997."
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 6 päivänä marraskuuta 1998.